Okresná prokuratúra Bratislava I 
Kvetná 13, 820 05 Bratislava 2 	

Sp. zn. : 3 Pv 228/11/1101	Bratislava I, 6.7.2012
EEČ : 2-8-38-2012

U Z N E S E N I E

Trestná vec:	obvinený XXXXX 
Zločin:	Falšovanie, pozmeňovanie a neoprávnená výroba peňazí a cenných papierov podľa § 270 odsek 2 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Bratislava I
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
v presne nezistenom čase v Bratislave, na zastávke  MHD Saratovská v Dúbravke, našiel bankovku v nominálnej hodnote 200.- €, sériového čísla X 02476262792, pričom túto 18. 04. 2011 v čase okolo 20:00 hod. v Bratislave, na Predtaničnom námestí, na Hlavnej železničnej stanici, predložil dvom neznámym osobám, žene a mužovi, požiadajúc ich, aby za tieto peniaze išli niečo kúpiť, pričom neznáma žena následne po chvíli prišla späť za obvineným a bankovku mu vrátila, ale neznámy muž sa mu ponúkol, že bankovku zamení v herni, hoci vedel, že ide o falzifikát bankovky a potom sa obvinený pokúšal tento falzifikát rozmeniť u XXXXX, ten si však všimol, že bankovka je zodratá, v strede roztrhnutá a bez vodoznaku a tiež bolo zistené, že táto bankovka bola v ten istý deň predložená aj predavačke bufetu Prešporský dostavník, ktorá si takisto všimla, že bankovka nie je v poriadku a následne vykonanou expertízou Národnou bankou Slovenska bolo zistené, že bankovka je falzifikátom so stupňom nebezpečnosti 5 - nepodarený falzifikát,
lebo je trestné stíhanie neprípustné podľa § 9 odsek 1 písmeno d
Odôvodnenie:
Vyšetrovateľ označenej policajnej súčasti začal uznesením z 26. 08. 2011 trestne stíhať ako obvineného XXXXX zo zločinu falšovania, pozmeňovania a neoprávnenej výroby peňazí a cenných papierov podľa § 270 odsek 2, alinea druhá Trestného zákona, na vo výrokovej časti uznesenia uvedenom skutkovom základe. 

V priebehu vyšetrovania vyšetrovateľ zistil, že obvinený XXXXX  08. 05. 2012 zomrel. O tejto skutočnosti svedčí do spisu založený úmrtný list Matričného úradu mestskej časti XXXXX z 18. 05. 2012. 

Podľa § 215 odsek 1 písmeno d) Trestného poriadku prokurátor trestné stíhanie zastaví ak je neprípustné podľa § 9 Trestného poriadku. Podľa § 9 odsek 1 písmeno d) Trestného poriadku trestné stíhanie nemožno začať, a ak bolo už začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.  
	
Vzhľadom na tieto skutočnosti bolo potrebné rozhodnúť tak ako je to uvedené vo výrokovej časti tohto uznesenia.  
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Pažitná
prokurátorka